LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2008 M. SPALIO 24 D. ĮSAKYMO NR. 1K–334 „DĖL FINANSŲ INŽINERIJOS PRIEMONIŲ ADMINISTRAVIMO IR FINANSAVIMO TAISYKLIŲ PATVIRTINIMO“ PAKEITIMO

2014 m. liepos 3 d. Nr. 1K-209

Vilnius

P a k e i č i u Lietuvos Respublikos finansų ministro 2008 m. spalio 24 d. įsakymą Nr. 1K–334 „Dėl Finansų inžinerijos priemonių administravimo ir finansavimo taisyklių patvirtinimo“ ir išdėstau jį nauja redakcija:

„LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ INŽINERIJOS PRIEMONIŲ ADMINISTRAVIMO IR FINANSAVIMO TAISYKLIŲ PATVIRTINIMO

Vadovaudamasis Lietuvos Respublikos Vyriausybės 2007 m. gruodžio 19 d. nutarimo Nr. 1443 „Dėl Projektų administravimo ir finansavimo taisyklių patvirtinimo“ 2.1.2.8 papunkčiu,

t v i r t i n u Finansų inžinerijos priemonių administravimo ir finansavimo taisykles (pridedama).“

Finansų ministras	Rimantas Šadžius

PATVIRTINTA

Lietuvos Respublikos

finansų ministro 2008 m.

spalio 24 d. įsakymu Nr. 1K-334

(Lietuvos Respublikos finansų ministro

2014 m. liepos 3 d. įsakymo Nr. 1K-209 redakcija)

Finansų inžinerijos priemonių administravimo ir finansavimo taisyklės

I SKYRIUS

BENDROSIOS NUOSTATOS

1. Finansų inžinerijos priemonių administravimo ir finansavimo taisyklės (toliau – taisyklės) nustato finansų inžinerijos priemonių, įgyvendinamų pagal Žmogiškųjų išteklių plėtros veiksmų programą, patvirtintą Europos Komisijos 2007 m. rugsėjo 24 d. sprendimu Nr. K(2007)4475, su paskutiniais pakeitimais, padarytais Europos Komisijos 2013 m. rugsėjo 26 d. sprendimu Nr. C(2013)6262, Ekonomikos augimo veiksmų programą, patvirtintą Europos Komisijos 2007 m. liepos 30 d. sprendimu Nr. K(2007)3740, su paskutiniais pakeitimais, padarytais Europos Komisijos 2014 m. birželio 2 d. sprendimu Nr. C(2014)3643, ir Sanglaudos skatinimo veiksmų programą, patvirtintą Europos Komisijos 2007 m. liepos 30 d. sprendimu Nr. K(2007)3738, su paskutiniais pakeitimais, padarytais Europos Komisijos 2014 m. gegužės 26 d. sprendimu Nr. C(2014)3476 (toliau – veiksmų programos), įgyvendinimo ir priežiūros tvarką.

2. Taisyklės parengtos vadovaujantis 2006 m. liepos 11 d. Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančio Reglamentą (EB) Nr. 1260/1999 (OL 2006 L 210, p. 25), su paskutiniais pakeitimais, padarytais 2012 m. gegužės 22 d. Europos Parlamento ir Tarybos reglamentu (ES) Nr. 423/2012 (OL 2012 L 133, p. 1), 2006 m. gruodžio 8 d. Komisijos reglamento (EB) Nr. 1828/2006, nustatančio Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo, ir Europos Parlamento bei Tarybos reglamento (EB) Nr. 1080/2006 dėl Europos regioninės plėtros fondo įgyvendinimo taisykles (OL 2006 L 371, p. 1), su paskutiniais pakeitimais, padarytais 2011 m. lapkričio 29 d. Komisijos įgyvendinimo reglamentu (ES) Nr. 1236/2011 (OL 2011 L 317, p. 24), nuostatomis ir Europos Komisijos 2012 m. vasario 8 d. pažyma Nr. COCOF_10–0014–05–EN Fondų koordinavimo komitetui (COCOF) (toliau – Finansų inžinerijos gairės), Atsakomybės ir funkcijų paskirstymo tarp institucijų, įgyvendinant Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas, taisyklėmis, patvirtintomis Lietuvos Respublikos Vyriausybės 2007 m. spalio 17 d. nutarimu Nr. 1139 „Dėl atsakomybės ir funkcijų paskirstymo tarp institucijų, įgyvendinant Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas“ (toliau – Atsakomybės ir funkcijų paskirstymo tarp institucijų taisyklės), ir Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklėmis, patvirtintomis Lietuvos Respublikos Vyriausybės 2007 m. spalio 31 d. nutarimu Nr. 1179 „Dėl Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių patvirtinimo“ (toliau – Išlaidų ir finansavimo reikalavimų atitikties taisyklės), nuostatomis.

3. Taisyklėse vartojamos sąvokos:

3.1. Finansų inžinerijos priemonės galutinis naudos gavėjas – fizinis arba juridinis asmuo, finansuojamas finansų inžinerijos priemonės valdytojo, įgyvendinančio finansų inžinerijos priemonę.

3.2. Finansų inžinerijos projektas (angl. operation) – projektas, apimantis kontroliuojančiojo fondo steigimą ir veiklą, taip pat finansų inžinerijos priemonių įgyvendinimą arba tik finansų inžinerijos priemonės kūrimą ir įgyvendinimą, jei kontroliuojantysis fondas nėra steigiamas.

3.3. Valdymo išlaidos – reglamento (EB) Nr. 1828/2006 43 straipsnio 4 punkte nustatytus reikalavimus atitinkančios išlaidos.

4. Kitos taisyklėse vartojamos sąvokos suprantamos taip, kaip jos apibrėžtos reglamente (EB) Nr. 1083/2006, Atsakomybės ir funkcijų paskirstymo tarp institucijų taisyklėse ir Išlaidų ir finansavimo reikalavimų atitikties taisyklėse.

5. Finansų inžinerijos priemonės yra vykdomos, kaip tai numatyta reglamento (EB) Nr. 1083/2006 44 ir 44 a straipsniuose, įgyvendinant atitinkamas finansų inžinerijos priemones, dalyvaujant Europos Komisijos inicijuotose JEREMIE ir (arba) JESSICA iniciatyvose.

II SKYRIUS

KONTROLIUOJANČIOJO FONDO VALDYTOJO IR FINANSŲ INŽINERIJOS

PRIEMONIŲ VALDYTOJŲ ATRANKA

6. Finansų inžinerijos priemonės gali būti įgyvendinamos kaip atskiros finansų inžinerijos priemonės arba per kontroliuojantįjį fondą.

7. Kontroliuojančiojo fondo valdytojo atranką vykdo institucija, kuriai Atsakomybės ir funkcijų paskirstymo tarp institucijų taisyklėse yra pavesta atrinkti kontroliuojančiojo fondo valdytoją. Atranka atliekama šiais būdais:

7.1. Kai kontroliuojančiojo fondo valdytojas atrenkamas vadovaujantis reglamento (EB) Nr. 1083/2006 44 straipsnio antrosios a) dalies nuostatomis, atranka atliekama pagal Lietuvos Respublikos viešųjų pirkimų įstatymą (toliau – Viešųjų pirkimų įstatymas) vykdant viešąjį paslaugų pirkimą. Kontroliuojančiojo fondo valdytojas pasirenkamas laikantis lygiateisiškumo, skaidrumo, nešališkumo, profesionalumo, efektyvumo ir konfidencialumo principų. Rekomenduojama, kad kontroliuojančiojo fondo valdytojas būtų finansų įstaiga, kaip apibrėžta Lietuvos Respublikos finansų įstaigų įstatyme, bei kontroliuojančiojo fondo valdytojas turėtų kompetencijos įgyvendinant finansų inžinerijos priemones.

7.2. Kai kontroliuojančiojo fondo valdytojas atrenkamas vadovaujantis reglamento (EB) Nr. 1083/2006 44 straipsnio antrosios b) ir c) dalių nuostatomis, už atitinkamos veiksmų programos prioriteto įgyvendinimo priemonę atsakinga ministerija (toliau – ministerija) informuoja vadovaujančiąją instituciją apie ketinimą pasirinkti kontroliuojančiojo fondo valdytoją, išdėstydama pasirinkimo argumentus.

8. Finansų inžinerijos priemonių valdytojų atranką atlieka ministerija (jei kontroliuojantysis fondas nėra steigiamas) arba kontroliuojančiojo fondo valdytojas. Institucija, atliekanti finansų inžinerijos priemonių valdytojų atranką, užtikrina, kad:

8.1. atranka atliekama laikantis Viešųjų pirkimų įstatymo ir (arba) Europos Sąjungos viešųjų pirkimų direktyvų nuostatų, kai jos taikomos;

8.2. atranka atliekama pagal veiksmų programų, įgyvendinančių Lietuvos 2007–2013 metų Europos Sąjungos struktūrinės paramos panaudojimo strategiją, įgyvendinimo priežiūrai atlikti Lietuvos Respublikos Vyriausybės 2007 m. sausio 22 d. nutarimu Nr. 60 įsteigto Stebėsenos komiteto (toliau – Veiksmų programų stebėsenos komitetas) patvirtintus projektų atrankos kriterijus;

8.3. įgyvendinamos reglamento (EB) Nr. 1828/2006 43, 45 ir 46 straipsniuose išdėstytos nuostatos;

8.4. laikomasi valstybės pagalbos teikimo taisyklių;

8.5. įgyvendinant finansų inžinerijos priemones sugrąžintos lėšos būtų pakartotinai investuojamos siekiant tų pačių tikslų, kaip nustatyta reglamento (EB) Nr. 1083/2006 78(7) straipsnyje bei vadovaujantis taisyklių VI dalyje nustatytais reikalavimais.

9. Vadovaujančioji institucija dalyvauja finansų inžinerijos projekto vykdytojo atrankoje, kaip nustatyta Atsakomybės ir funkcijų paskirstymo tarp institucijų taisyklėse.

III SKYRIUS

Finansų inžinerijos priemonės įgyvendinimo ir FINANSAVIMO SUTARTIES sudarymas IR MOKĖJIMAI

10. Finansų inžinerijos priemonės įgyvendinimo ir finansavimo sutarties, kaip ji apibrėžta Atsakomybės ir funkcijų paskirstymo tarp institucijų taisyklėse (toliau – finansavimo sutartis), projekto rengimą inicijuoja ministerija.

11. Finansų inžinerijos projektui įgyvendinti sudaroma trišalė finansavimo sutartis tarp ministerijos, vadovaujančiosios institucijos ir finansų inžinerijos projekto vykdytojo. Įsteigus kontroliuojantįjį fondą, pastarojo valdytojas sudaro dvišales sutartis su finansų inžinerijos priemonių valdytojais.

12. Finansavimo sutartis:

12.1. su kontroliuojančiuoju fondu turi atitikti reglamento (EB) Nr. 1828/2006 43, 44, 45 ir 46 straipsniuose nustatytus reikalavimus;

12.2. su finansų inžinerijos priemonės valdytoju turi atitikti reglamento (EB) Nr. 1828/2006 43, 45 ir 46 straipsniuose nustatytus reikalavimus;

12.3 visais atvejais turi būti rengiama atsižvelgiant į Finansų inžinerijos gairių 2.4 papunkčio nuostatas;

12.4. gali numatyti galimybę atlikti finansų inžinerijos projekto peržiūrą, siekiant paskirti kitą kontroliuojančiojo fondo valdytoją.

13. Kontroliuojančiojo fondo valdytojo sudaromos dvišalės sutartys su finansų inžinerijos priemonių valdytojais:

13.1. turi atitikti reglamento (EB) Nr. 1828/2006 43, 45 ir 46 straipsniuose nustatytus reikalavimus;

13.2. turi būti rengiamos atsižvelgiant į Finansų inžinerijos gairių 2.4 papunkčio nuostatas.

14. Derinant finansavimo sutarties sąlygas ir ją sudarant, ministerija atsakinga už tai, kad finansavimo sutarties nuostatos leistų užtikrinti tinkamą tarpinės institucijos funkcijų atlikimą, o vadovaujančioji institucija atsakinga, kad finansavimo sutarties nuostatos leistų užtikrinti tinkamą vadovaujančiosios institucijos funkcijų vykdymą.

15. Ministerijai rekomenduojama sudaryti komitetą, kuris vertintų kontroliuojančiojo fondo valdytojo pateiktą investavimo strategiją ir planą (toliau – investavimo strategija) arba finansų inžinerijos priemonės valdytojo (jei kontroliuojantysis fondas nėra steigiamas) pateiktą verslo planą ar kitą atitinkamą dokumentą (toliau – verslo planas) ir pateiktų rekomendacijas dėl šių dokumentų atitikties veiksmų programai, reglamento (EB) Nr. 1083/2006 ir reglamento (EB) Nr. 1828/2008 nuostatoms bei sektoriaus strateginiams dokumentams. Komitetas sudaromas iš vadovaujančiosios institucijos ir ministerijos atstovų. Į komitetą gali būti įtraukti ir kitų už atitinkamos veiksmų programos įgyvendinimą atsakingų institucijų, socialinių ir ekonominių partnerių atstovai bei ekspertai. Komitetas investavimo strategijos ar verslo plano įvertinimą atlieka jo darbo reglamente nustatyta tvarka ir terminais ir parengia savo nustatytos formos vertinimo ataskaitą.

16. Jei taisyklių 15 punkte minimas komitetas nėra sudaromas, prieš sudarydama finansavimo sutartį, ministerija atlieka investavimo strategijos arba verslo plano vertinimą ir kartu su pasiūlymu vadovaujančiajai institucijai pasirašyti finansavimo sutartį pateikia nuomonę dėl investavimo strategijos arba verslo plano bei finansavimo sutartyje išdėstytų nuostatų atitikties:

16.1. veiksmų programos prioriteto įgyvendinimo priemonės tikslams ir uždaviniams;

16.2. finansinių paslaugų rinkos poreikiams ir ministerijos lūkesčiams;

16.3. valstybės pagalbos taikymo taisyklėms;

16.4. bendrųjų ir horizontaliųjų politikų nuostatoms (viešųjų pirkimų, aplinkosaugos, valstybės pagalbos, lyčių lygybės ir nediskriminavimo, darnaus vystymosi);

16.5. finansų inžinerijos projekto valdymo priimtinumo ministerijai ir visiems taikomiems stebėsenos, audito ir atsiskaitymo reikalavimams.

17. Tais atvejais, kai finansų inžinerijos priemonės įgyvendinamos per kontroliuojantįjį fondą, finansų inžinerijos priemonių valdytojų verslo planus pagal Veiksmų programų stebėsenos komiteto patvirtintus projektų atrankos kriterijus vertina kontroliuojančiojo fondo valdytojas.

18. Kontroliuojančiojo fondo valdytojas, suderinęs su taisyklių 19 punkte nurodytu priežiūros komitetu, o, jei toks komitetas nesudaromas, – su ministerija ir vadovaujančiąja institucija, nustato finansų inžinerijos priemonių valdytojų atitikties bendriesiems ir specialiesiems Veiksmų programų stebėsenos komiteto patvirtintiems projektų atrankos kriterijams metodiką. Jei kontroliuojantysis fondas nėra steigiamas, finansų inžinerijos priemonės valdytojo atitikties bendriesiems ir specialiesiems Veiksmų programų stebėsenos komiteto patvirtintiems projektų atrankos kriterijams metodiką nustato ministerija, suderinusi su taisyklių 15 punkte nurodytu komitetu, o, jei toks komitetas nesudaromas, – su vadovaujančiąja institucija.

19. Finansų inžinerijos projekto priežiūrai atlikti ministerija iš vadovaujančiosios institucijos ir ministerijos atstovų sudaro priežiūros arba investicinį komitetą (toliau – priežiūros komitetas). Į priežiūros komitetą gali būti įtraukti ir kitų už atitinkamos veiksmų programos įgyvendinimą atsakingų institucijų, socialinių ir ekonominių partnerių atstovai bei ekspertai. Priežiūros komiteto funkcijos įvardijamos finansavimo sutartyje. Priežiūros komitetas atlieka visas arba dalį šių funkcijų:

19.1. pareiškia nuomonę ir teikia siūlymus dėl finansų inžinerijos projekto vykdytojo pateiktų pasiūlymų, susijusių su investavimo strategijos ar verslo plano pakeitimais;

19.2. pareiškia nuomonę ir teikia siūlymus dėl kontroliuojančiojo fondo valdytojo siūlomų finansų inžinerijos priemonių valdytojų atrankos sąlygų, tvirtina galutines finansų inžinerijos priemonių valdytojų atrankos sąlygas;

19.3. vykdo stebėseną, ar finansų inžinerijos projekto veikla atitinka veiksmų programos tikslus, investavimo strategijos ar verslo plano nuostatas, stebi finansų inžinerijos projekto eigą;

19.4. vertina finansų inžinerijos projekto vykdytojo pateiktus pasiūlymus dėl tolesnio finansų inžinerijos projekto veiklos plėtojimo ir (arba) kitų veiksmų, skirtų finansų inžinerijos projekto poveikiui optimizuoti, bei teikia finansų inžinerijos projekto vykdytojui atitinkamas rekomendacijas;

19.5. pagal finansų inžinerijos projekto vykdytojo pateiktas ataskaitas ir atsižvelgdamas į investavimo strategiją ar verslo planą stebi finansų inžinerijos priemonės (-ių) įgyvendinimo rezultatus, finansų inžinerijos projekto pažangą ir atitiktį investavimo strategijos ar verslo plano nuostatoms;

19.6. peržiūri finansų inžinerijos projekto metinį biudžetą ir valdymo išlaidų apmokėjimo ataskaitas;

19.7. finansų inžinerijos projekto vykdytojo teikimu tvirtina finansų inžinerijos projekto metines ir galutinę ataskaitas;

19.8. atlieka kitas finansavimo sutartyje nustatytas funkcijas.

20. Informaciją apie pasirašytą finansavimo sutartį vadovaujančioji institucija ne vėliau kaip per 15 darbo dienų nuo finansavimo sutarties pasirašymo dienos užregistruoja Europos Sąjungos struktūrinės paramos kompiuterinės informacinės valdymo ir priežiūros sistemos 2007–2013 metų Europos Sąjungos struktūrinės paramos posistemyje (toliau – SFMIS) Europos Sąjungos struktūrinės paramos kompiuterinės informacinės valdymo ir priežiūros sistemos naudojimo taisyklėse (2007–2013 metų laikotarpiui), patvirtintose Lietuvos Respublikos finansų ministro 2008 m. spalio 16 d. įsakymu Nr. 1K-324 „Dėl Europos Sąjungos struktūrinės paramos kompiuterinės informacinės valdymo ir priežiūros sistemos naudojimo taisyklių (2007–2013 metų laikotarpiui) patvirtinimo“ (toliau – SFMIS taisyklės), nustatyta tvarka.

21. Finansų inžinerijos projektui įgyvendinti skirtos Europos Sąjungos fondų ir (ar) Lietuvos Respublikos valstybės biudžeto lėšos (toliau – finansų inžinerijos projekto finansavimo lėšos) pervedamos finansų inžinerijos projekto vykdytojui finansavimo sutartyje nustatyta tvarka.

22. Pervedant finansų inžinerijos projektui įgyvendinti skirtas finansų inžinerijos projekto finansavimo lėšas, vadovaujančioji institucija į SFMIS suveda paraiškos asignavimų valdytojui duomenis, išskyrus tuos atvejus, kai pagal finansavimo sutarties sąlygas mokėjimai turi būti atliekami užsienio valiuta, – tada vadovaujančioji institucija SFMIS registruoja duomenis apie atliktus mokėjimus. Duomenis, reikalingus paraiškai asignavimų valdytojui suformuoti, į SFMIS suveda vadovaujančioji institucija. Skenuota paraiška asignavimų valdytojui, vadovaujantis SFMIS taisyklėmis, į SFMIS nekeliama.

23. Ministerija, kaip asignavimų valdytoja, teikia mokėjimo paraiškas, o mokėjimo institucija jas apmoka vadovaudamasi Valstybės biudžeto lėšų išdavimo iš valstybės iždo sąskaitos taisyklėmis, patvirtintomis Lietuvos Respublikos finansų ministro 2000 m. liepos 21 d. įsakymu Nr. 195 „Dėl Valstybės biudžeto lėšų išdavimo iš valstybės iždo sąskaitos taisyklių patvirtinimo“.

24. Išlaidos, susijusios su finansų inžinerijos projektų įgyvendinimu, pripažįstamos deklaruotinomis Europos Komisijai pagal reglamento (EB) Nr. 1083/2006 78 straipsnio 6 dalies nuostatas. Finansų inžinerijos projektų išlaidų deklaracijas ir kitas ataskaitas tvirtinančiajai institucijai teikia vadovaujančioji institucija. Finansų inžinerijos projekto vykdytojas pagal kompetenciją turi užtikrinti, kad finansų inžinerijos projektui, įskaitant finansų inžinerijos priemones, kai steigiamas kontroliuojantysis fondas, įgyvendinti pervestos finansų inžinerijos projekto finansavimo lėšos būtų panaudotos taip, kaip nustatyta reglamento (EB) Nr. 1083/2006 78 straipsnio 6 ir 7 dalyse, ir atitiktų Išlaidų ir finansavimo reikalavimų atitikties taisykles bei taikytinus nacionalinius teisės aktus. Suderinus su tvirtinančiąja institucija ir ministerija gali būti taikoma atrankinė finansų inžinerijos projekto išlaidų pagrindimo ir išlaidų apmokėjimo įrodymo dokumentų patikros tvarka.

Iv SKYRIUS

FINANSŲ INŽINERIJOS PROJEKTo ĮGYVENDINIMO ATASKAITOS. INFORMAVIMAS IR VIEŠINIMAS

25. Finansų inžinerijos projekto vykdytojas užtikrina su vadovaujančiąja institucija ir ministerija suderintos formos metinių ir galutinės ataskaitų pateikimą priežiūros komitetui. Metinėse ir galutinėje ataskaitose pateikiama informacija svarbi atsiskaitymui Europos Komisijai už veiksmų programų įgyvendinimą pagal reglamento (EB) Nr. 1083/2006 67 straipsnio 2 dalies j punktą ir reglamento (EB) Nr. 1828/2006 XVIII priedą.

26. Jei steigiamas kontroliuojantysis fondas, šio fondo valdytojas turi užtikrinti, kad konkrečios finansų inžinerijos priemonės valdytojas laiku ir tinkamai pateiktų metinėms ir kitoms ataskaitoms parengti reikalingą informaciją.

27. Metines ataskaitas finansų inžinerijos projekto vykdytojas turi pateikti finansavimo sutartyje nustatyta tvarka ne vėliau kaip iki kovo 31 d. Preliminarią ministerijos nurodytą informaciją, reikalingą atsiskaityti Europos Komisijai už veiksmų programų įgyvendinimą pagal reglamento (EB) Nr. 1828/2006 XVIII priedą, finansų inžinerijos projekto vykdytojas turi ministerijai pateikti iki vasario 25 d. Informacija, reikalinga atsiskaityti Europos Komisijai už veiksmų programų įgyvendinimą pagal reglamento (EB) Nr. 1083/2006 67 straipsnio 2 dalies j punktą ir pagal Europos Komisijos 2013 m. kovo 20 d. sprendimu Nr. K(2013)1573 patvirtintas Komisijos gaires dėl priimtų veiksmų programų, kurioms vykdyti teikiama Europos regioninės plėtros fondo, Europos socialinio fondo ir Sanglaudos fondo parama (2007–2013 m.), užbaigimo, teikiama vadovaujančiosios institucijos nustatytais terminais, bet ne anksčiau kaip kovo 31 d.

28. Pasibaigus finansų inžinerijos projektui finansavimo sutartyje nustatyta tvarka finansų inžinerijos projekto vykdytojas teikia galutinę finansų inžinerijos projekto įgyvendinimo ataskaitą pagal metinei ataskaitai rengti nustatytus reikalavimus arba pagal kitą formą, suderintą su vadovaujančiąja institucija ir ministerija.

29. Taisyklių 25 ir 28 punktuose minimos ataskaitos tvirtinamos finansavimo sutartyje nustatyta tvarka.

30. Finansų inžinerijos projekto vykdytojas, vadovaudamasis finansavimo sutartimi, per Bendrai finansuojamų iš Europos Sąjungos fondų lėšų projektų duomenų mainų svetainę teikia duomenis apie stebėsenos rodiklių pasiekimus ir finansų inžinerijos projekto įgyvendinimo eigą.

31. Finansų inžinerijos projekto vykdytojas ir, kai steigiamas kontroliuojantysis fondas, konkrečios finansų inžinerijos priemonės valdytojas, įgyvendindami finansų inžinerijos priemones, turi laikytis reglamento (EB) Nr. 1828/2006 5, 6, 8 ir 9 straipsniuose išdėstytų informavimo ir viešinimo reikalavimų. Šios nuostatos netaikomos finansų inžinerijos priemonių galutiniams naudos gavėjams.

V SKYRIUS

PAŽEIDIMŲ TYRIMAS

32. Įtarti pažeidimą gali kiekvienas finansų inžinerijos projekto vykdytojo, kai steigiamas kontroliuojantysis fondas, – finansų inžinerijos priemonės valdytojo, vadovaujančiosios institucijos, tvirtinančiosios institucijos, mokėjimo institucijos, audito institucijos ar ministerijos darbuotojas.

33. Finansų inžinerijos projekto vykdytojas ir, kai steigiamas kontroliuojantysis fondas, – finansų inžinerijos priemonės valdytojas paskiria vieną ar kelis darbuotojus, kurie atlieka pažeidimų kontrolieriaus funkcijas ir yra atsakingi už pažeidimų tyrimą, dokumentų, susijusių su pažeidimais, tvarkymą, informacijos apie pažeidimus teikimą, kaip numatyta taisyklių 38–40 punktuose, bei pažeidimų prevenciją. Įtarę pažeidimą ir (ar) gavę informacijos apie įtariamą pažeidimą iš kitų finansų inžinerijos projekto vykdytojo ar, kai steigiamas kontroliuojantysis fondas, – finansų inžinerijos priemonės valdytojo darbuotojų, vadovaujančiosios institucijos, tvirtinančiosios institucijos, mokėjimo institucijos, audito institucijos, ministerijos arba iš kontroliuojančiojo fondo valdytojo, pažeidimų kontrolieriaus funkcijas atliekantys darbuotojai tiria įtariamus pažeidimus ir nustato arba pripažįsta, kad pažeidimų nėra, vadovaudamiesi finansų inžinerijos projekto vykdytojo ar, kai steigiamas kontroliuojantysis fondas, – finansų inžinerijos priemonės valdytojo vidaus darbo procedūromis.

34. Finansų inžinerijos projekto vykdytojas ir, kai steigiamas kontroliuojantysis fondas, – finansų inžinerijos priemonės valdytojas užtikrina, kad informacija apie įtartus pažeidimus būtų registruojama įtariamų finansų inžinerijos pažeidimų registravimo žurnale (toliau – žurnalas), parengtame pagal taisyklių 1 priede pateiktą formą, kuri pildoma vadovaujantis taisyklių 3 priede pateikta instrukcija. Žurnalas gali būti rengiamas kita forma, jei užtikrinama, kad bus kaupiama taisyklių 1 priede nurodyta informacija, parengta vadovaujantis taisyklių 3 priede pateikta pildymo instrukcija. Rekomenduojama pildyti elektroninę žurnalo formą. Pasibaigus kalendoriniams metams, jei žurnale yra įrašų, žurnalas atspausdinamas ir pasirašomas darbuotojo, kuris atlieka pažeidimų kontrolieriaus funkcijas, ir finansų inžinerijos projekto vykdytojo ar, kai steigiamas kontroliuojantysis fondas, – finansų inžinerijos priemonės valdytojo vadovo ar jo įgalioto asmens. Elektroniniu būdu pildomo žurnalo duomenys turi atitikti atspausdinto ir atsakingų asmenų pasirašyto žurnalo duomenis. Informacija apie įtartus pažeidimus žurnale registruojama kaupiamuoju būdu. Įtariamas pažeidimas turi būti ištirtas per ne ilgesnį nei 20 darbo dienų laikotarpį nuo pažeidimo įtarimo ar informacijos apie įtariamą pažeidimą gavimo dienos. Žurnale reikia įrašyti pažeidimo nustatymo datą arba, jei įtarimas apie pažeidimą nepasitvirtino, datą, kada buvo pripažinta, kad pažeidimo nėra. Pagrįstais atvejais, kai dėl įtariamo pažeidimo reikia kompetentingos institucijos išvados arba papildomos informacijos iš kitų institucijų ar įstaigų, pažeidimo tyrimo terminas finansų inžinerijos projekto vykdytojo ar, kai steigiamas kontroliuojantysis fondas, – finansų inžinerijos priemonės valdytojo institucijos vadovo sprendimu gali būti pratęstas, bet ne ilgiau kaip iki 60 darbo dienų, žurnale nurodant priežastis, dėl kurių pažeidimo tyrimas pratęsiamas.

35. Kontroliuojančiojo fondo valdytojas tiria finansų inžinerijos priemonės valdytojo pažeidimus, o finansų inžinerijos priemonės valdytojas – finansų inžinerijos priemonės galutinių naudos gavėjų pažeidimus. Su pažeidimais susijusi informacija turi būti naudojama finansų inžinerijos priemonių valdymui tobulinti ir pažeidimų prevencijai. Atsakomybė už įtariamų pažeidimų tyrimą ir nustatytų pažeidimų šalinimą nustatoma finansavimo sutartyse bei dvišalėse sutartyse tarp kontroliuojančiojo fondo valdytojo ir finansų inžinerijos priemonės valdytojo.

36. Siekiant išvengti nepagrįstų išlaidų, dėl kurių atsirado ar galėjo atsirasti žala bendrajam biudžetui, pažeidimas gali būti nustatytas, jei:

36.1. įgyvendinant smulkiojo ir vidutinio verslo subjektams skirtas finansų inžinerijos priemones, rizikos kapitalas investuotas, garantija, paskola suteikta ar panaudota pažeidžiant reglamento (EB) Nr. 1828/2006 45 straipsnį arba, finansuojant miesto plėtros fondus, paskola suteikta ar panaudota pažeidžiant reglamento (EB) Nr. 1828/2006 46 straipsnį;

36.2. paskola, garantija suteikta ar rizikos kapitalas investuotas ne pagal teisės aktuose nustatytus finansų inžinerijos priemonės galutinių naudos gavėjų veiklos sričių apribojimus;

36.3. nesilaikoma dokumentų saugojimo, informavimo ir viešinimo ar kitų teisės aktų nuostatų, pažeidžiama atsakingų institucijų teisė tikrinti finansų inžinerijos projektus ar kitaip gauti informaciją, dėl ko negalima įsitikinti, kad finansų inžinerijos projektai įgyvendinami tinkamai.

37. Jei nustatytą pažeidimą įmanoma ištaisyti, finansų inžinerijos projekto vykdytojas ar, kai steigiamas kontroliuojantysis fondas, – finansų inžinerijos priemonės valdytojas nustato terminą, per kurį pažeidimas turi būti ištaisytas, ir prižiūri, ar jis ištaisomas. Esant pagrįstoms priežastims, pažeidimo ištaisymo terminas gali būti pratęstas. Jei pažeidimas neištaisomas pratęsus terminą, laikoma, kad pažeidimo ištaisyti neįmanoma. Jei pažeidimo ištaisyti neįmanoma, finansų inžinerijos projekto vykdytojas ir (ar), kai steigiamas kontroliuojantysis fondas, – finansų inžinerijos priemonės valdytojas užtikrina, kad su pažeidimu susijusios lėšos nebūtų įtrauktos į finansų inžinerijos projekto vykdytojo ir (ar), kai steigiamas kontroliuojantysis fondas, – finansų inžinerijos priemonės valdytojo rengiamas ataskaitas kaip tinkamai panaudotos finansų inžinerijos priemonėms įgyvendinti skirtos finansų inžinerijos projekto finansavimo lėšos, atitinkamai patikslinant anksčiau pateiktus duomenis, ir sprendžia dėl tolesnio įsipareigojimų finansų inžinerijos priemonės galutiniam naudos gavėjui vykdymo savomis lėšomis.

38. Jei finansų inžinerijos projekto vykdytojas ar, kai steigiamas kontroliuojantysis fondas, – finansų inžinerijos priemonės valdytojas įtaria nusikalstamą veiką, apie tai nedelsdamas, bet ne vėliau kaip per 5 darbo dienas, raštu informuoja Finansinių nusikaltimų tyrimo tarnybą prie Vidaus reikalų ministerijos, vadovaujančiąją instituciją ir ministeriją, naudodamas taisyklių 2 priede pateiktą pranešimo apie finansų inžinerijos pažeidimą formą (toliau – pranešimo apie pažeidimą forma), ir kartu su pranešimu apie pažeidimą pateikia su įtariama nusikalstama veika susijusią informaciją.

39. Kai steigiamas kontroliuojantysis fondas, finansų inžinerijos priemonės valdytojas ne vėliau kaip per 15 kalendorinių dienų nuo kiekvieno ataskaitinio ketvirčio pabaigos teikia kontroliuojančiojo fondo valdytojui informaciją apie visus per ataskaitinį ketvirtį nustatytus pažeidimus ir atnaujintą informaciją apie anksčiau praneštus nustatytus pažeidimus, naudodamas pranešimo apie pažeidimą formą. Jei per ataskaitinį ketvirtį nėra pažeidimų, apie kuriuos reikėtų pranešti, arba nėra naujos informacijos apie anksčiau praneštus nustatytus pažeidimus, pranešimas apie pažeidimą neteikiamas, tačiau finansų inžinerijos priemonės valdytojas, kai steigiamas kontroliuojantysis fondas, turi užtikrinti, kad apie tai kontroliuojančiojo fondo valdytojas būtų informuotas el. paštu ne vėliau kaip per 15 kalendorinių dienų nuo kiekvieno ataskaitinio ketvirčio pabaigos. Jei įtariamas ar nustatytas pažeidimas gali sukelti pasekmių už Lietuvos Respublikos teritorijos ribų arba buvo naudoti nauji pažeidimo būdai, apie tokį pažeidimą finansų inžinerijos priemonės valdytojas praneša nelaukdamas ataskaitinio ketvirčio pabaigos, kaip nustatyta reglamento (EB) Nr. 1828/2006 29 straipsnyje.

40. Finansų inžinerijos projekto vykdytojas ne vėliau kaip per 1 mėnesį arba per kitą su vadovaujančiąja institucija suderintą terminą nuo kiekvieno ataskaitinio ketvirčio pabaigos teikia vadovaujančiajai institucijai ir tvirtinančiajai institucijai informaciją apie visus per ataskaitinį ketvirtį nustatytus pažeidimus ir atnaujintą informaciją apie anksčiau praneštus nustatytus pažeidimus, naudodamas pranešimo apie pažeidimą formą. Kontroliuojančiojo fondo valdytojas kartu teikia informaciją ir apie visus per ataskaitinį ketvirtį finansų inžinerijos priemonių valdytojų nustatytus pažeidimus ir atnaujintą informaciją apie anksčiau praneštus finansų inžinerijos priemonių valdytojų nustatytus pažeidimus, persiųsdamas iš finansų inžinerijos priemonių valdytojų gautus pranešimus apie pažeidimus. Jei per ataskaitinį ketvirtį nėra pažeidimų, apie kuriuos reikėtų pranešti, arba nėra naujos informacijos apie anksčiau praneštus nustatytus pažeidimus, įskaitant, kai steigiamas kontroliuojantysis fondas, iš finansų inžinerijos priemonės valdytojų gautą atitinkamą informaciją, pranešimas apie pažeidimą neteikiamas, tačiau finansų inžinerijos projekto vykdytojas užtikrina, kad apie tai vadovaujančioji institucija ir tvirtinančioji institucija būtų informuotos raštu ir el. paštu ne vėliau kaip per 1 mėnesį nuo kiekvieno ataskaitinio ketvirčio pabaigos. Jei įtariamas ar nustatytas pažeidimas gali sukelti pasekmių už Lietuvos Respublikos teritorijos ribų ar buvo naudoti nauji pažeidimo būdai, finansų inžinerijos projekto vykdytojas apie tokį pažeidimą praneša nelaukdamas ataskaitinio ketvirčio pabaigos, kaip nustatyta reglamento (EB) Nr. 1828/2006 29 straipsnyje.

41. Su finansų inžinerijos projekto vykdytojo veikla susijusius pažeidimus tiria ir nustato arba pripažįsta, kad pažeidimų nėra, vadovaujančioji institucija Veiksmų programų administravimo ir finansavimo taisyklių, patvirtintų Lietuvos Respublikos Vyriausybės 2008 m. lapkričio 12 d. nutarimu Nr. 1225 „Dėl Veiksmų programų administravimo ir finansavimo taisyklių patvirtinimo“, IV skyriaus trečiajame skirsnyje „Pažeidimų tyrimas ir nustatymas“ nustatyta tvarka. Pažeidimas gali būti nustatytas, jei:

41.1. finansų inžinerijos priemonės valdytojas yra atrinktas nesilaikant teisės aktų nuostatų ar specialiųjų atrankos kriterijų;

41.2. nesilaikoma dokumentų saugojimo, informavimo ir viešinimo ar kitų teisės aktų nuostatų, pažeidžiama atsakingų institucijų teisė tikrinti finansų inžinerijos projektus ar kitaip gauti informaciją, dėl ko negalima įsitikinti, kad finansų inžinerijos projektai įgyvendinami tinkamai.

42. Vadovaujančioji institucija, atlikusi su finansų inžinerijos projekto vykdytojo veikla susijusio įtariamo pažeidimo tyrimą, kaip numatyta taisyklių 41 punkte, ir nustačiusi pažeidimą, kurio, jos nuomone, ištaisyti neįmanoma, priima sprendimą dėl nustatyto pažeidimo (toliau – sprendimas dėl pažeidimo), kuriame nurodomos su nustatytu pažeidimu susijusios faktinės aplinkybės bei netinkamų finansuoti išlaidų suma, ir ministerijai pateikia vieną iš šių pasiūlymų:

42.1. nutraukti finansavimo sutartį ir, atsižvelgiant į finansų inžinerijos priemonių įgyvendinimo eigą, susigrąžinti visas finansų inžinerijos projekto finansavimo ir kitas lėšas;

42.2. pakeisti finansavimo sutartį mažinant finansavimą netinkamų finansuoti išlaidų dalimi ir, atsižvelgiant į finansų inžinerijos priemonių įgyvendinimo eigą, susigrąžinti dalį finansų inžinerijos projekto finansavimo ir (arba) kitų lėšų;

42.3. pakeisti finansavimo sutartį mažinant finansavimą netinkamų finansuoti išlaidų dalimi, jeigu lėšos finansų inžinerijos projekto vykdytojui dar nesumokėtos.

43. Vadovaujančioji institucija, priėmusi sprendimą dėl pažeidimo, ne vėliau kaip per 3 darbo dienas nuo sprendimo dėl pažeidimo priėmimo dienos teikia jo kopiją ministerijai ir finansų inžinerijos projekto vykdytojui.

44. Ministerija, gavusi vadovaujančiosios institucijos sprendimą dėl pažeidimo, nedelsdama, bet ne vėliau kaip per 15 darbo dienų nuo sprendimo dėl pažeidimo gavimo dienos, išnagrinėja jį ir nekeisdama nustatyto pažeidimo apimties, turinio ir su juo susijusios netinkamos finansuoti išlaidų sumos, atsižvelgdama į sprendime dėl pažeidimo vadovaujančiosios institucijos pateiktą pasiūlymą, priima vieną iš šių sprendimų:

44.1. nutraukti finansavimo sutartį ir, atsižvelgiant į finansų inžinerijos priemonių įgyvendinimo eigą, pareikalauti grąžinti visas finansų inžinerijos projekto finansavimo ir kitas lėšas;

44.2. pakeisti finansavimo sutartį mažinant finansavimą netinkamų finansuoti išlaidų dalimi ir, atsižvelgiant į finansų inžinerijos priemonių įgyvendinimo eigą, susigrąžinti dalį finansų inžinerijos projekto finansavimo ir (arba) kitų lėšų;

44.3. pakeisti finansavimo sutartį mažinant finansavimą netinkamų finansuoti išlaidų dalimi, jeigu lėšos finansų inžinerijos projekto vykdytojui dar nesumokėtos.

45. Jeigu ministerijai gavus vadovaujančiosios institucijos sprendimą dėl pažeidimo ir jį nagrinėjant ar jau išnagrinėjus paaiškėja naujų aplinkybių, kurių vadovaujančioji institucija nenagrinėjo nustatydama pažeidimą, ministerija nedelsdama, bet ne vėliau kaip per 15 darbo dienų nuo vadovaujančiosios institucijos sprendimo dėl pažeidimo gavimo dienos, paprašo vadovaujančiąją instituciją įvertinti paaiškėjusias naujas aplinkybes ir, jeigu reikia, atitinkamai pakeisti sprendimą dėl pažeidimo.

46. Ministerija ne vėliau kaip per 5 darbo dienas nuo sprendimo dėl pažeidimo priėmimo dienos apie vadovaujantis taisyklių 44 punktu priimtą sprendimą informuoja vadovaujančiąją instituciją ir finansų inžinerijos projekto vykdytoją.

VI SKYRIUS

FINANSŲ INŽINERIJOS PROJEKTo finansavimo ir kitų lėšų susigrąžinimas iš finansų inžinerijos projekto vykdytojo

47. Sprendimai dėl finansų inžinerijos projekto finansavimo lėšų, išmokėtų ir (arba) panaudotų pažeidžiant Europos Sąjungos arba Lietuvos Respublikos teisės aktus ar jų nepažeidžiant, palūkanų, sukauptų administruojant finansų inžinerijos projekto finansavimo lėšas, ir (arba) kitų reikalaujamų pagal teisės aktus, Finansų inžinerijos gaires ir (arba) finansavimo sutarties nuostatas grąžinti lėšų susigrąžinimo iš finansų inžinerijos projekto vykdytojo priimami ir vykdomi Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklėse, patvirtintose Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklių patvirtinimo“, nustatyta tvarka ir atsižvelgiant į Finansų inžinerijos gairių ir (arba) finansavimo sutarties nuostatas. Tais atvejais, kai susigrąžinamos finansų inžinerijos projekto finansavimo lėšos, taikomos ir 2007–2013 metų Europos Sąjungos struktūrinės paramos grąžintinų ir grąžintų lėšų administravimo ir grąžintinų ir grąžintų lėšų ataskaitos rengimo taisyklės, patvirtintos Lietuvos Respublikos finansų ministro 2010 m. birželio 4 d. įsakymu Nr. 1K-184 „Dėl 2007–2013 metų Europos Sąjungos struktūrinės paramos grąžintinų ir grąžintų lėšų administravimo ir grąžintinų ir grąžintų lėšų ataskaitos rengimo taisyklių patvirtinimo“.

viI SKYRIUS

FINANSŲ INŽINERIJOS PROJEKTO UŽBAIGIMAS

48. Finansų inžinerijos projekto baigimo sąlygos nustatomos finansavimo sutartyje, užtikrinant, kad bus įgyvendinamos šios nuostatos:

48.1. pasibaigus finansų inžinerijos projektui Lietuvos Respublika turi teisę valdyti finansų inžinerijos projekto finansavimo ir kitų lėšų dalį, proporcingą skirtam finansavimui;

48.2. kaip nustatyta reglamento (EB) Nr. 1083/2006 78 straipsnio 7 dalyje ir atsižvelgiant į Lietuvos Respublikos Vyriausybės 2013 m. rugpjūčio 28 d. nutarimo Nr. 791 „Dėl Įgyvendinant finansų inžinerijos priemones grįžusių ir grįšiančių lėšų panaudojimo tvarkos aprašo patvirtinimo“ nuostatas, įgyvendinant finansų inžinerijos priemones sugrąžintos lėšos turi būti pakartotinai investuojamos siekiant tų pačių tikslų;

48.3. pasibaigus finansų inžinerijos projektui tinkamų finansuoti išlaidų suma yra perskaičiuojama pagal reglamento (EB) Nr. 1083/2006 78 straipsnio 6 ir 7 dalyse išdėstytus reikalavimus.

VIII SKYRIUS

dokumentų saugojimas

49. Vadovaujančioji institucija ir ministerija užtikrina visų su finansų inžinerijos projekto įgyvendinimu susijusių dokumentų saugojimą vadovaudamosi Bendrųjų dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“. Finansų inžinerijos projekto vykdytojas saugo dokumentus, susijusius su finansų inžinerijos projekto įgyvendinimu, finansavimo sutartyje nustatyta tvarka; finansų inžinerijos priemonių valdytojai, kai steigiamas kontroliuojantysis fondas, saugo dokumentus, susijusius su finansų inžinerijos priemonių įgyvendinimu, su kontroliuojančiojo fondo valdytoju sudarytose dvišalėse sutartyje nustatyta tvarka.

50. Visais atvejais, vadovaujantis reglamento (EB) Nr. 1083/2006 90 straipsnio nuostatomis, turi būti sudaryta galimybė Europos Komisijos ir Europos Audito Rūmų atsakingiems pareigūnams susipažinti su visais dokumentais 3 metus po veiksmų programų užbaigimo.

51. Taisyklių 49 punkte nurodytos institucijos privalo užtikrinti su finansų inžinerijos projekto įgyvendinimu susijusių dokumentų saugojimą ir prieinamumą vadovaujančiosios institucijos, tvirtinančiosios institucijos, ministerijos, audito institucijos, Lietuvos Respublikos valstybės kontrolės, Europos Komisijos ir Europos Audito Rūmų atstovams.

52. Finansų inžinerijos projekto vykdytojai ir, kai steigiamas kontroliuojantysis fondas, – finansų inžinerijos priemonių valdytojai privalo saugoti:

52.1. finansavimo sutarties ir (arba) kontroliuojančiojo fondo valdytojo sudarytų dvišalių sutarčių su finansų inžinerijos priemonių valdytojais bei visų papildomų susitarimų originalus;

52.2. finansų inžinerijos projekto įgyvendinimo ataskaitų ir jų priedų kopijas ir kitus susijusius dokumentus;

52.3. išlaidų pagrindimo ir jų apmokėjimo įrodymo dokumentų originalus, susijusius su mokėjimais kontroliuojančiojo fondo valdytojui ir (arba) finansų inžinerijos priemonės valdytojui ir su nustatytais finansų inžinerijos projekto finansavimo ir kitų lėšų panaudojimo reikalavimais, įskaitant reikalavimus finansų inžinerijos priemonių galutiniams naudos gavėjams;

52.4. susirašinėjimo su vadovaujančiąja institucija ir ministerija dokumentų kopijas;

52.5. finansų inžinerijos priemonių vykdytojų ir (arba) finansų inžinerijos priemonių galutinių naudos gavėjų atrankos vykdymo dokumentų originalus arba kopijas;

52.6. atliktų patikrinimų ataskaitų originalus ir kitus dokumentus;

52.7. įgyvendintų informavimo ir viešinimo priemonių įrodymo dokumentus;

52.8. pažeidimų tyrimo ir nustatymo dokumentus, žurnalą ir pranešimų apie finansų inžinerijos pažeidimus kopijas.

53. Ministerija privalo saugoti:

53.1. su veiksmų programų planavimu ir įgyvendinimo koordinavimu susijusių dokumentų kopijas;

53.2. su finansų inžinerijos projektų ir lėšų planavimu susijusių dokumentų originalus arba kopijas;

53.3. finansų inžinerijos projekto vykdytojo atrankos dokumentų originalus;

53.4. finansavimo sutarčių ir jų pakeitimų bei papildomų susitarimų originalus, kitus susijusius dokumentus;

53.5. taisyklių 15 punkte minimo komiteto, jei toks komitetas įsteigtas, ir taisyklių 19 punkte minimo komiteto posėdžių organizavimo dokumentus ir protokolus;

53.6. mokėjimo paraiškų mokėjimo institucijai kopijas;

53.7. finansų inžinerijos projekto vykdytojo teikiamų ataskaitų originalus arba kopijas;

53.8. visų susirašinėjimo su vadovaujančiąja institucija, tvirtinančiąja institucija, audito institucija, kitomis institucijomis ir finansų inžinerijos projektų vykdytojais dokumentų kopijas;

53.9. visų susirašinėjimo su Europos Komisija ir valstybės institucijomis dėl veiksmų programų įgyvendinimo dokumentų kopijas;

53.10. ataskaitų, teikiamų vadovaujančiajai ir tvirtinančiajai institucijoms, kopijas;

53.11. informaciją apie ministerijai priskirtų veiksmų programų prioritetų įgyvendinimo priemonių grąžintas, grąžintinas ir išieškotinas lėšas ir kitus susijusius dokumentus;

53.12. iš finansų inžinerijos projekto vykdytojo gautus pranešimus apie finansų inžinerijos pažeidimus.

54. Vadovaujančioji institucija privalo saugoti:

54.1. ataskaitų, gaunamų iš finansų inžinerijos projekto vykdytojo ir ministerijos, originalus arba kopijas;

54.2. taisyklių 15 punkte minimo komiteto, jei toks komitetas įsteigtas, ir taisyklių 19 punkte minimo komiteto posėdžių protokolų kopijas;

54.3. ataskaitų, teikiamų Europos Komisijai, kopijas;

54.4. visų susirašinėjimo su tvirtinančiąja institucija, mokėjimo institucija, ministerija, audito bei kitomis institucijomis ir finansų inžinerijos projektų vykdytojais dokumentų originalus arba kopijas;

54.5. visų susirašinėjimo su Europos Komisija ir valstybės institucijomis dėl veiksmų programų įgyvendinimo dokumentų originalus arba kopijas;

54.6. atliktų patikrinimų ataskaitų originalus ir kitus dokumentus;

54.7. pažeidimų tyrimo ir nustatymo dokumentus, iš finansų inžinerijos projekto vykdytojo gautus pranešimus apie finansų inžinerijos pažeidimus;

54.8. finansavimo sutarčių ir jų pakeitimų bei papildomų susitarimų originalus, kitus susijusius dokumentus.

IX SKYRIUS

baigiamosios nuostatos

55. Vadovaujančioji institucija ir ministerija, vadovaudamosi taisyklėmis, kitais teisės aktais ir dokumentais, pagal kompetenciją rengia ir tvirtina vidaus procedūras ir (arba) Europos Sąjungos struktūrinės paramos administravimo procedūrų vadovus, užtikrina jų atitiktį minėtiems teisės aktams ir vadovavimąsi jais.

56. Vadovaujančioji institucija gali laikinai stabdyti su finansų inžinerijos priemonių įgyvendinimu susijusius sprendimus, priimamus atliekant taisyklėse nurodytus veiksmus, kai, jos manymu, jie prieštarauja Europos Sąjungos reglamentų ir Lietuvos Respublikos teisės aktų nuostatoms, kol bus pašalinti jos nurodyti trūkumai.

____________________________________

Finansų inžinerijos priemonių

administravimo ir finansavimo taisyklių

1 priedas

(Įtariamų finansų inžinerijos pažeidimų registravimo žurnalo forma)

(kontroliuojančiojo fondo valdytojo arba finansų inžinerijos priemonės valdytojo pavadinimas)

(kontroliuojančiojo fondo valdytojo arba finansų inžinerijos priemonės valdytojo buveinė ir kontaktinė informacija (telefono ir (ar) fakso numeris (-iai), elektroninio pašto adresas, kodas)

ĮTARIAMŲ FINANSŲ INŽINERIJOS PAŽEIDIMŲ REGISTRAVIMO ŽURNALAS

________________________

(data)

Eilės Nr.	Finansavimo sutarties data ir numeris	Kontroliuojan-čiojo fondo valdytojo sudarytos dvišalės sutarties su finansų inžinerijos priemonės valdytoju rekvizitai	Finansų inžinerijos priemonės valdytojo su finansų inžinerijos priemonės galutiniu naudos gavėju sudarytos sutarties ar jo naudai suteiktos garantijos rekvizitai	Įtariamo pažeidėjo pavadinimas, kodas ir adresas	Pirminės informacijos apie įtariamą pažeidimą gavimo data ir šaltinis	Įtariamo pažeidimo pobūdis	Įtariamo pažeidimo tyrimo pabaigos (įskaitant termino pratęsimą) data (pažeidimo (ne)nustatymo data)	Įtariamo pažeidimo tyrimo pratęsimo priežastys	Įtariamo pažeidimo tyrimo rezultatas ir išvada, ar pažeidimas nustatytas	Nustatyto pažeidimo pobūdis	Ar nustatytas pažeidimas gali būti ištaisytas ir kokiu būdu?
1	2	3	4	5	6	7	8	9	10	11	12

Nustatyto pažeidimo ištaisymo terminas	Ar nustatytas pažeidimas ištaisytas (įskaitant termino pratęsimą) ir kokiu būdu?	Ar nustatytas pažeidimas laikomas pažeidimu, kurio ištaisyti neįmanoma?	Su nustatytu pažeidimu, kurio ištaisyti neįmanoma, susijusios lėšos iš viso (litais) ir jų pasiskirstymas pagal finansavimo šaltinius	Ataskaitų, kuriose išskaičiuotos su nustatytu pažeidimu, kurio ištaisyti neįmanoma, susijusios lėšos, pateikimo datos ir numeriai	Pranešimo apie finansų inžinerijos pažeidimą parengimo data, eilės numeris, gavėjas (-ai) ir išsiuntimo data (-os)	Pastabos ir kita informacija
13	14	15	16	17	18	19
_________________________________	______________________	______________________________________
(kontroliuojančiojo fondo valdytojo arba finansų inžinerijos priemonės valdytojo vadovo arba jo įgalioto asmens pareigų pavadinimas)	(parašas)	(vardas ir pavardė)
__________________________________	______________________	______________________________________
(kontroliuojančiojo fondo valdytojo arba finansų inžinerijos priemonės valdytojo darbuotojo, kuris atlieka pažeidimų kontrolieriaus funkcijas, pareigų pavadinimas)	(parašas)	(vardas ir pavardė)

Finansų inžinerijos priemonių

administravimo ir finansavimo taisyklių

2 priedas

(Pranešimo apie finansų inžinerijos pažeidimą forma)

(kontroliuojančiojo fondo valdytojo arba finansų inžinerijos priemonės valdytojo pavadinimas)

(kontroliuojančiojo fondo valdytojo arba finansų inžinerijos priemonės valdytojo buveinė ir kontaktinė informacija (telefono ir (ar) fakso numeris (-iai), elektroninio pašto adresas, kodas)

PRANEŠIMAS APIE FINANSŲ INŽINERIJOS PAŽEIDIMĄ

1. BENDRA INFORMACIJA
1.1. Pranešimo apie finansų inžinerijos pažeidimą parengimo data
1.2. Pranešimo apie finansų inžinerijos pažeidimą eilės numeris
1.3. Pranešimo apie finansų inžinerijos pažeidimą gavėjas (-ai)
2. INFORMACIJA APIE PAŽEIDĖJĄ
2.1. Finansavimo sutarties data ir numeris
2.2. Kontroliuojančiojo fondo valdytojo sudarytos dvišalės sutarties su finansų inžinerijos priemonės valdytoju rekvizitai: kontroliuojančiojo fondo valdytojo pavadinimas, finansų inžinerijos priemonės valdytojo pavadinimas, sudarytos dvišalės sutarties data ir numeris, kita informacija
2.3. Finansų inžinerijos priemonės valdytojo sudarytos dvišalės sutarties su finansų inžinerijos priemonės galutiniu naudos gavėju ar finansų inžinerijos priemonės galutinio naudos gavėjo naudai suteiktos garantijos rekvizitai: finansų inžinerijos priemonės valdytojo pavadinimas, finansų inžinerijos priemonės galutinio naudos gavėjo pavadinimas, sudarytos sutarties ar finansų inžinerijos priemonės galutinio naudos gavėjo naudai suteiktos garantijos data ir numeris, kita informacija
2.4. Pažeidėjo pavadinimas
2.5. Pažeidėjo kodas
2.6. Pažeidėjo adresas
3. PAŽEIDIMO TYRIMAS
3.1. Pirminės informacijos apie pažeidimą gavimo data ir šaltinis
3.2. Pažeidimo tyrimo pabaigos (įskaitant termino pratęsimą) data
3.3. Pažeidimo tyrimo rezultatas ir išvada, ar pažeidimas nustatytas
4. INFORMACIJA APIE NUSTATYTĄ PAŽEIDIMĄ
4.1. Laikotarpis arba data, kada buvo padarytas pažeidimas
4.2. Nustatyto pažeidimo pobūdis
5. INFORMACIJA APIE NUSTATYTO PAŽEIDIMO IŠTAISYMĄ
5.1. Nustatyto pažeidimo ištaisymo terminas
5.2. Ar nustatytas pažeidimas ištaisytas (įskaitant termino pratęsimą) ir kokiu būdu?
6. INFORMACIJA APIE NUSTATYTĄ PAŽEIDIMĄ, KURIO IŠTAISYTI NEĮMANOMA
6.1. Su nustatytu pažeidimu, kurio ištaisyti neįmanoma, susijusios lėšos iš viso (litais) ir jų pasiskirstymas pagal finansavimo šaltinius:
6.1.1. Europos Sąjungos fondų lėšos (litais)
6.1.2. Lietuvos Respublikos valstybės biudžeto lėšos (litais)
6.1.3. privačios finansų inžinerijos priemonės valdytojo lėšos (litais)
6.1.4. kitos lėšos (litais)
7. SU NUSTATYTU PAŽEIDIMU, KURIO IŠTAISYTI NEĮMANOMA, SUSIJUSIŲ LĖŠŲ IŠSKAIČIAVIMAS IŠ TINKAMAI PANAUDOTŲ LĖŠŲ
7.1. Ketvirtinės (pusmečio) ataskaitos, kurioje išskaičiuotos lėšos, pateikimo data
7.2. Ketvirtinės (pusmečio) ataskaitos, kurioje išskaičiuotos lėšos, numeris
7.3. Ketvirtinėje (pusmečio) ataskaitoje išskaičiuotos lėšos iš viso (litais) ir jų pasiskirstymas pagal finansavimo šaltinius:
7.3.1. Europos Sąjungos fondų lėšos (litais)
7.3.2. Lietuvos Respublikos valstybės biudžeto lėšos (litais)
7.3.3. privačios finansų inžinerijos priemonės valdytojo lėšos (litais)
7.3.4. kitos lėšos (litais)
7.4. Metinės ataskaitos, kurioje išskaičiuotos lėšos, pateikimo data
7.5. Metinės ataskaitos, kurioje išskaičiuotos lėšos, numeris
7.6. Metinėje ataskaitoje išskaičiuotos lėšos iš viso (litais) ir jų pasiskirstymas pagal finansavimo šaltinius:
7.6.1. Europos Sąjungos fondų lėšos (litais)
7.6.2. Lietuvos Respublikos valstybės biudžeto lėšos (litais)
7.6.3. privačios finansų inžinerijos priemonės valdytojo lėšos (litais)
7.6.4. kitos lėšos (litais)
8. PASTABOS
9. PRIEDAI

_____________________________	________	_________________
(kontroliuojančiojo fondo valdytojo arba finansų inžinerijos priemonės valdytojo vadovo arba jo įgalioto asmens pareigų pavadinimas)	(parašas)	(vardas ir pavardė)
_____________________________	________	_________________
(kontroliuojančiojo fondo valdytojo arba finansų inžinerijos priemonės valdytojo darbuotojo, kuris atlieka pažeidimų kontrolieriaus funkcijas, pareigų pavadinimas)	(parašas)	(vardas ir pavardė)

Finansų inžinerijos priemonių

administravimo ir finansavimo taisyklių

3 priedas

ĮTARIAMŲ FINANSŲ INŽINERIJOS PAŽEIDIMŲ REGISTRAVIMO ŽURNALO FORMOS IR PRANEŠIMO APIE FINANSŲ INŽINERIJOS PAŽEIDIMĄ FORMOS PILDYMO INSTRUKCIJA

I SKYRIUS

BENDROSIOS NUOSTATOS

1. Įtariamų finansų inžinerijos pažeidimų registravimo žurnalo formos ir pranešimo apie finansų inžinerijos pažeidimą formos pildymo instrukcija (toliau – instrukcija) nustato įtariamų finansų inžinerijos pažeidimų registravimo žurnalo (toliau – žurnalas) ir pranešimo apie finansų inžinerijos pažeidimą (toliau – pranešimas) pildymo tvarką, kuri taikoma kontroliuojančiojo fondo valdytojui, administruojančiam finansų inžinerijos priemonių valdytojų pažeidimus, ir finansų inžinerijos priemonės valdytojui, administruojančiam finansų inžinerijos priemonės galutinių naudos gavėjų pažeidimus.

2. Instrukcijoje vartojamos sąvokos atitinka Finansų inžinerijos priemonių administravimo ir finansavimo taisyklėse, patvirtintose Lietuvos Respublikos finansų ministro 2008 m. spalio 24 d. įsakymu Nr. 1K–334 „ Dėl Finansų inžinerijos priemonių administravimo ir finansavimo taisyklių patvirtinimo“ (toliau – Finansų inžinerijos priemonių administravimo ir finansavimo taisyklės), vartojamas sąvokas.

II SKYRIUS

ĮTARIAMŲ FINANSŲ INŽINERIJOS PAŽEIDIMŲ REGISTRAVIMO ŽURNALO FORMOS PILDYMAS

3. Žurnalo formos datos lauke nurodoma žurnalo spausdinimo data.

4. Žurnalo formos 1 stulpelyje „Eilės Nr.“ nurodomas duomenų įrašų apie įtariamą finansų inžinerijos pažeidimą (toliau – įtariamas pažeidimas) eilės numeris pagal principą „vienas pažeidimas – viena įrašų eilė“. Jei reikia patikslinti žurnale esantį įrašą (pavyzdžiui, paaiškėjus papildomai informacijai apie įtariamą pažeidimą), tai:

4.1. žurnalo formoje naujai informacijai apie įtariamą pažeidimą fiksuoti skiriama nauja įrašų eilė;

4.2. į naują įrašų eilę perkeliami visi aktualūs tikslinamos įrašų eilės duomenys ir nurodoma nauja informacija (pavyzdžiui, patikslinančio pranešimo duomenys);

4.3. naujos įrašų eilės 20 stulpelyje „Pastabos ir kita informacija“ nurodomas tos įrašų eilės numeris, kurios įrašas tikslinamas;

4.4. kai to paties įtariamo pažeidimo informacija yra tikslinama keliose įrašų eilėse, kiekvienos paskesnės tikslinančios įrašų eilės 20 stulpelyje „Pastabos ir kita informacija“ nurodomi visų ankstesnių su šiuo konkrečiu pažeidimu susijusių įrašų eilių numeriai.

5. Žurnalo formos 2 stulpelyje „Finansavimo sutarties data ir numeris“ įrašomas sutarties, sudarytos su finansų inžinerijos projekto vykdytoju, sudarymo data ir numeris, jei toks yra. Jei žurnalą rengia kontroliuojančiojo fondo įgyvendinamos finansų inžinerijos priemonės valdytojas, šis laukelis nepildomas (įrašomas žyma „netaikoma“).

6. Žurnalo formos 3 stulpelyje „Kontroliuojančiojo fondo valdytojo sudarytos dvišalės sutarties su finansų inžinerijos priemonės valdytoju rekvizitai“ įrašoma šios sutarties sudarymo data ir numeris, jei toks yra, kita svarbi informacija. Jei finansų inžinerijos priemonė įgyvendinama nesteigiant kontroliuojančiojo fondo, šis laukelis nepildomas (įrašoma žyma „netaikoma“).

7. Žurnalo formos 4 stulpelyje „Finansų inžinerijos priemonės valdytojo su finansų inžinerijos priemonės galutiniu naudos gavėju sudarytos sutarties ar jo naudai suteiktos garantijos rekvizitai“ nurodoma finansų inžinerijos priemonės valdytojo, įgyvendinančio finansų inžinerijos priemonę, ir finansų inžinerijos priemonės galutinio naudos gavėjo sutarties sudarymo (arba finansų inžinerijos priemonės galutinio naudos gavėjo naudai suteiktos garantijos) data ir numeris, kita svarbi informacija. Jei žurnalą rengia kontroliuojančiojo fondo valdytojas, administruojantis finansų inžinerijos priemonių valdytojų pažeidimus, šis laukelis nepildomas (įrašoma žyma „netaikoma“).

8. Žurnalo formos 5 stulpelis „Įtariamo pažeidėjo pavadinimas, kodas ir adresas“ pildomas taip:

8.1. kai pažeidimo padarymu finansų inžinerijos priemonės valdytojas įtaria finansų inžinerijos priemonės galutinį naudos gavėją, kuris yra juridinis asmuo, įrašomas finansų inžinerijos priemonės galutinio naudos gavėjo pavadinimas, o jei pažeidimo padarymu įtariamas fizinis asmuo, – įtariamo pažeidėjo vardas, pavardė; kai kontroliuojančiojo fondo valdytojas pažeidimo padarymu įtaria finansų inžinerijos priemonės valdytoją, nurodomas finansų inžinerijos priemonės valdytojo pavadinimas;

8.2. įtariamam pažeidėjui – juridiniam asmeniui identifikuoti naudojamas kodas pagal galiojantį juridinio asmens registravimo pažymėjimą, fiziniam asmeniui identifikuoti nurodomas asmens kodas; jei dėl kokių nors priežasčių negalima nurodyti juridinio asmens kodo ar fizinio asmens kodo, nurodomas kitas kontroliuojančiojo fondo valdytojo ar finansų inžinerijos priemonės valdytojo nustatytas identifikavimo numeris, pagal kurį galima identifikuoti įtariamą pažeidėją;

8.3. jei įtariamas pažeidėjas yra juridinis asmuo, įrašomas įtariamo pažeidėjo buveinės adresas, o jei įtariamas pažeidėjas yra fizinis asmuo, įrašomas jo deklaruotos gyvenamosios vietos adresas.

9. Žurnalo formos 6 stulpelyje „Pirminės informacijos apie įtariamą pažeidimą gavimo data ir šaltinis“ nurodoma:

9.1. pirminės informacijos, sukėlusios įtarimą dėl pažeidimo ir kuria remiantis buvo imtasi veiksmų įtariamam pažeidimui tirti, gavimo data. Pavyzdžiui, įrašoma data, kada kontroliuojančiojo fondo valdytojo ar finansų inžinerijos priemonės valdytojo paskirtas darbuotojas, kuris atlieka pažeidimų kontrolieriaus funkcijas, įtarė pažeidimą arba gavo informaciją apie įtariamą pažeidimą iš kitų kontroliuojančiojo fondo valdytojo ar finansų inžinerijos priemonės valdytojo darbuotojų, kontroliuojančiojo fondo (taikoma finansų inžinerijos priemonės valdytojui), vadovaujančiosios institucijos, tvirtinančiosios institucijos, mokėjimo institucijos, audito institucijos, už atitinkamos veiksmų programos prioriteto įgyvendinimo priemonę atsakingos ministerijos (toliau – ministerija) ar kitų šaltinių (spaudos, televizijos, radijo laidų, interneto, trečiųjų asmenų ir pan.);

9.2. bendra informacija apie pirminės informacijos, sukėlusios įtarimą dėl pažeidimo ir kuria remiantis buvo imtasi įtariamo pažeidimo tyrimo veiksmų, šaltinį (-ius). Pavyzdžiui, nurodomas institucijos, iš kurios gauta informacija apie įtariamą pažeidimą, pavadinimas, institucijos rašto data ir numeris.

10. Žurnalo formos 7 stulpelyje „Įtariamo pažeidimo pobūdis“ nurodomas trumpas įtariamo pažeidimo aprašymas (pavyzdžiui, nėra apskaitos dokumentų, apskaitos dokumentai suklastoti, nesilaikoma informavimo ir viešinimo reikalavimų ir pan.).

11. Žurnalo formos 8 stulpelyje „Įtariamo pažeidimo tyrimo pabaigos (įskaitant termino pratęsimą) data (pažeidimo (ne)nustatymo data)“ nurodoma data, kada darbuotojas, kuris atlieka pažeidimų kontrolieriaus funkcijas, baigia įtariamo pažeidimo tyrimą įsitikinęs, kad surinkta pakankamai duomenų, įskaitant pratęsus pažeidimo tyrimą gautą kompetentingos institucijos išvadą arba papildomą informaciją iš kitų institucijų ar įstaigų, ir konstatuoja, kad pažeidimas nustatytas arba kad pažeidimo nėra.

12. Žurnalo formos 9 stulpelyje „Įtariamo pažeidimo tyrimo pratęsimo priežastys“ nurodomos priežastys, dėl kurių buvo pratęstas įtariamo pažeidimo tyrimas, įvardijamos institucijos, kurių buvo prašoma pateikti papildomą informaciją ar atitinkamas išvadas. Laukelis nepildomas (įrašoma žyma „netaikoma“) tais atvejais, kai įtariamo pažeidimo tyrimas nebuvo pratęsiamas.

13. Žurnalo formos 10 stulpelyje „Įtariamo pažeidimo tyrimo rezultatas ir išvada, ar pažeidimas nustatytas“, atsižvelgiant į įtariamo pažeidimo tyrimo rezultatus, nurodoma:

13.1. „Pažeidimo nėra“, jei įtarimas dėl pažeidimo nepasitvirtino;

13.2. „Pažeidimas nustatytas, bet nėra nusikalstamos veikos požymių“, jei įtarimas dėl pažeidimo pasitvirtino (nepriklausomai nuo to, ar pažeidimą galima ištaisyti, ar ne), tačiau nėra įtarimų dėl nusikalstamos veikos;

13.3. „Pažeidimas nustatytas ir įtariama nusikalstama veika“, jei kontroliuojančiojo fondo valdytojas ar finansų inžinerijos priemonės valdytojas nustatė pažeidimą ir įtaria nusikalstamą veiką;

13.4. „Pažeidimas nustatytas (nusikalstama veika)“, jei teismo sprendimu buvo nustatyta nusikalstama veika.

14. Žurnalo formos 11 stulpelyje „Nustatyto pažeidimo pobūdis“ trumpai apibūdinamas pažeidimas (pavyzdžiui, nurodoma, kad nėra apskaitos dokumentų, apskaitos dokumentai suklastoti, nesilaikoma informavimo ir viešinimo reikalavimų ar pan.). Taip pat aprašoma, kokiais veiksmais ar neveikimu nustatytas pažeidimas buvo padarytas (detaliai aprašoma, kaip atsirado nustatytas pažeidimas), pažymima, kada buvo padarytas nustatytas pažeidimas. Šiame stulpelyje nepakanka pakartoti žurnalo formos 7 stulpelyje „Įtariamo pažeidimo pobūdis“ nurodytą informaciją.

15. Žurnalo formos 12 stulpelyje „Ar nustatytas pažeidimas gali būti ištaisytas ir kokiu būdu?“ nurodoma „Taip“, jei, vadovaujantis Finansų inžinerijos priemonių administravimo ir finansavimo taisyklių nuostatomis, pažeidimą įmanoma ištaisyti, ir nurodoma, kokiu būdu pažeidimas turėtų būti ištaisytas. Jei pažeidimas negali būti ištaisytas, įrašoma „Ne“.

16. Žurnalo formos 13 stulpelyje „Nustatyto pažeidimo ištaisymo terminas“ įrašoma data, iki kurios nustatytas pažeidimas turi būti ištaisytas. Laukelis nepildomas (įrašoma žyma „netaikoma“) tais atvejais, kai nustatyto pažeidimo ištaisyti neįmanoma.

17. Žurnalo formos 14 stulpelyje „Ar nustatytas pažeidimas ištaisytas (įskaitant termino pratęsimą) ir kokiu būdu?“ nurodoma, ar pažeidimas buvo ištaisytas per kontroliuojančiojo fondo valdytojo ar finansų inžinerijos priemonės valdytojo nustatytą terminą, įskaitant termino pratęsimą, ir aprašomi pažeidimo ištaisymo veiksmai. Jei pažeidimas nebuvo ištaisytas per kontroliuojančiojo fondo valdytojo ar finansų inžinerijos priemonės valdytojo, įskaitant termino pratęsimą, nustatytą terminą, įrašoma „Ne“. Laukelis nepildomas (įrašoma žyma „netaikoma“) tais atvejais, kai nustatyto pažeidimo ištaisyti neįmanoma.

18. Žurnalo formos 15 stulpelyje „Ar nustatytas pažeidimas laikomas pažeidimu, kurio ištaisyti neįmanoma?“ pažymima „Taip“, jei nustačius pažeidimą buvo pripažinta, kad pažeidimo ištaisyti neįmanoma, arba, pratęsus nustatyto pažeidimo ištaisymo terminą, pažeidimas nebuvo ištaisytas. Kitais atvejais laukelis nepildomas (įrašoma žyma „netaikoma“).

19. Žurnalo formos 16 stulpelyje „Su nustatytu pažeidimu, kurio ištaisyti neįmanoma, susijusios lėšos iš viso (litais) ir jų pasiskirstymas pagal finansavimo šaltinius“:

19.1. kontroliuojančiojo fondo valdytojas nurodo finansų inžinerijos priemonės valdytojui skirto finansavimo, kuris susijęs su nustatytu pažeidimu, bendrą sumą ir jos pasiskirstymą pagal finansavimo šaltinius (pavyzdžiui, Europos Sąjungos fondų lėšos, Lietuvos Respublikos valstybės biudžeto lėšos, kitos kontroliuojančiojo fondo administruojamos lėšos);

19.2. finansų inžinerijos priemonės valdytojas nurodo finansų inžinerijos priemonės galutiniam naudos gavėjui skirto finansavimo, kuris susijęs su nustatytu pažeidimu, bendrą sumą ir jos pasiskirstymą pagal finansavimo šaltinius (pavyzdžiui, Europos Sąjungos fondų lėšos, Lietuvos Respublikos valstybės biudžeto lėšos, privačios finansų inžinerijos priemonės valdytojo lėšos, iš kontroliuojančiojo fondo valdytojo gautos kitos lėšos).

20. Žurnalo formos 17 stulpelyje „Ataskaitų, kuriose išskaičiuotos su nustatytu pažeidimu, kurio ištaisyti neįmanoma, susijusios lėšos, pateikimo datos ir numeriai“:

20.1. kontroliuojančiojo fondo valdytojas nurodo ketvirtinės (arba pusmetinės) ir metinės finansų inžinerijos projekto įgyvendinimo ataskaitų, kuriose buvo išskaičiuotos su nustatytu pažeidimu, kurio ištaisyti neįmanoma, susijusios lėšos iš tinkamai panaudotų finansų inžinerijos projektų lėšų, pateikimo datas ir numerius; taip pat nurodoma bendra išskaičiuota suma ir jos pasiskirstymas pagal finansavimo šaltinius (pavyzdžiui, Europos Sąjungos fondų lėšos, Lietuvos Respublikos valstybės biudžeto lėšos, kitos kontroliuojančiojo fondo administruojamos lėšos);

20.2. jei finansų inžinerijos priemonė įgyvendinama steigiant kontroliuojantįjį fondą, finansų inžinerijos priemonės valdytojas nurodo kontroliuojančiojo fondo valdytojui pateiktos ataskaitos, kurioje buvo išskaičiuotos su nustatytu pažeidimu, kurio ištaisyti neįmanoma, susijusios lėšos iš tinkamai panaudotų finansų inžinerijos priemonės lėšų, pateikimo datą ir numerį; taip pat nurodoma bendra išskaičiuota suma ir jos pasiskirstymas pagal finansavimo šaltinius (pavyzdžiui, Europos Sąjungos fondų lėšos, Lietuvos Respublikos valstybės biudžeto lėšos, privačios finansų inžinerijos priemonės valdytojo lėšos, iš kontroliuojančiojo fondo valdytojo gautos kitos lėšos);

20.3. jei finansų inžinerijos priemonė įgyvendinama nesteigiant kontroliuojančiojo fondo, finansų inžinerijos priemonės valdytojas nurodo ketvirtinės (arba pusmetinės) ir metinės finansų inžinerijos projekto įgyvendinimo ataskaitų, kuriose buvo išskaičiuotos su nustatytu pažeidimu, kurio ištaisyti neįmanoma, susijusios lėšos iš tinkamai panaudotų finansų inžinerijos projekto lėšų, pateikimo datas ir numerius; taip pat nurodoma bendra išskaičiuota suma ir jos pasiskirstymas pagal finansavimo šaltinius (pavyzdžiui, Europos Sąjungos fondų lėšos, Lietuvos Respublikos valstybės biudžeto lėšos, privačios finansų inžinerijos priemonės valdytojo lėšos; kitos finansų inžinerijos valdytojo administruojamos lėšos).

21. Žurnalo formos 18 stulpelyje „Pranešimo apie finansų inžinerijos pažeidimą parengimo data, eilės numeris, gavėjas (-ai) ir išsiuntimo data (-os)“ nurodoma kontroliuojančiojo fondo valdytojo arba finansų inžinerijos priemonės valdytojo parengto pranešimo data, suteiktas eilės numeris, įvardijamos institucijos, kurioms pranešimas buvo išsiųstas, ir pranešimo išsiuntimo toms institucijoms datos.

22. Žurnalo formos 19 stulpelyje „Pastabos ir kita informacija“ gali būti nurodoma papildoma informacija apie įtariamo pažeidimo tyrimą, nustatyto pažeidimo ištaisymą, susijusius dokumentus ar kita svarbi informacija.

III SKYRIUS

PRANEŠIMO APIE FINANSŲ INŽINERIJOS PAŽEIDIMĄ FORMOS PILDYMAS

23. Pranešimo apie finansų inžinerijos pažeidimą forma pildoma taip:

PILDOMAS LAUKAS	PILDYMO INSTRUKCIJA
1. BENDRA INFORMACIJA
1.1. Pranešimo apie finansų inžinerijos pažeidimą parengimo data	Įrašoma pranešimo parengimo data.
1.2. Pranešimo apie finansų inžinerijos pažeidimą eilės numeris	1.2. Kiekvienam pranešimui suteikiamas eilės numeris, sudarytas iš trijų dalių, atskiriamų viena nuo kitos skiriamuoju ženklu „/“: 1.2.1. pranešimo apie pažeidimą eilės numeris einamaisiais kalendoriniais metais. Kitais kalendoriniais metais pranešimų apie pažeidimus numeracija pradedama iš naujo; 1.2.2. kalendoriniai metai, kuriais nustatytas pažeidimas; 1.2.3. kai pranešimas teikiamas pirmą kartą, įrašoma „1“, o jei pranešimas (-ai) patikslina ankstesnį pranešimą apie tą patį pažeidimą, šioje dalyje atitinkamai įrašoma „2“, „3“ ir t. t. Kai teikiamas patikslinantis pranešimas, pirmosios dvi pranešimo eilės numerio dalys nesikeičia. Pavyzdžiui, „1/2010/2“, „1/2010/3“.
1.3. Pranešimo apie finansų inžinerijos pažeidimą gavėjas (-ai)	1.3. Pranešimo gavėjas (-ai) įrašomas (-i) taip: 1.3.1. kontroliuojančiojo fondo valdytojas nurodo vadovaujančiąją instituciją ir tvirtinančiąją instituciją bei ministeriją; 1.3.2. jei finansų inžinerijos priemonė įgyvendinama steigiant kontroliuojantįjį fondą, finansų inžinerijos priemonės valdytojas nurodo kontroliuojančiojo fondo valdytoją; 1.3.3. jei finansų inžinerijos priemonė įgyvendinama nesteigiant kontroliuojančiojo fondo, finansų inžinerijos priemonės valdytojas įrašo vadovaujančiąją instituciją ir tvirtinančiąją instituciją bei ministeriją; 1.3.4. visais atvejais, kai įtariama nusikalstama veika, įrašoma Finansinių nusikaltimų tyrimo tarnyba prie Lietuvos Respublikos vidaus reikalų ministerijos, vadovaujančioji institucija, tvirtinančioji institucija ir ministerija.
2. INFORMACIJA APIE PAŽEIDĖJĄ
2.1. Finansavimo sutarties data ir numeris	2.1. Žr. instrukcijos 5 punktą.
2.2. Kontroliuojančiojo fondo valdytojo sudarytos dvišalės sutarties su finansų inžinerijos priemonės valdytoju rekvizitai: kontroliuojančiojo fondo valdytojo pavadinimas, finansų inžinerijos priemonės valdytojo pavadinimas, sudarytos dvišalės sutarties data ir numeris, kita informacija	2.2. Žr. instrukcijos 6 punktą. Taip pat įrašomas kontroliuojančiojo fondo valdytojo ir finansų inžinerijos priemonės valdytojo pavadinimas.
2.3. Finansų inžinerijos priemonės valdytojo sudarytos dvišalės sutarties su finansų inžinerijos priemonės galutiniu naudos gavėju ar finansų inžinerijos priemonės galutinio naudos gavėjo naudai suteiktos garantijos rekvizitai: finansų inžinerijos priemonės valdytojo pavadinimas, finansų inžinerijos priemonės galutinio naudos gavėjo pavadinimas, sudarytos sutarties ar finansų inžinerijos priemonės galutinio naudos gavėjo naudai suteiktos garantijos data ir numeris, kita informacija	2.3. Žr. instrukcijos 7 punktą. Taip pat įrašomas finansų inžinerijos priemonės valdytojo pavadinimas ir finansų inžinerijos priemonės galutinio naudos gavėjo pavadinimas.
2.4. Pažeidėjo pavadinimas	2.4. Žr. instrukcijos 8.1 papunktį.
2.5. Pažeidėjo kodas	2.5. Žr. instrukcijos 8.2 papunktį.
2.6. Pažeidėjo adresas	2.6. Žr. instrukcijos 8.3 papunktį.
3. PAŽEIDIMO TYRIMAS
3.1. Pirminės informacijos apie pažeidimą gavimo data ir šaltinis
3.2. Pažeidimo tyrimo pabaigos (įskaitant termino pratęsimą) data	3.2. Žr. instrukcijos 11 punktą.
3.3. Pažeidimo tyrimo rezultatas ir išvada, ar pažeidimas nustatytas	3.3. Žr. instrukcijos 13 punktą.
4. INFORMACIJA APIE NUSTATYTĄ PAŽEIDIMĄ
4.1. Laikotarpis arba data, kada buvo padarytas pažeidimas	4.1. Nurodomas laikotarpis arba data, kada buvo padarytas nustatytas pažeidimas: 4.1.1. nurodoma pažeidimo padarymo pradžios ir pabaigos data, jei pažeidimas buvo vykdomas sistemingai ar truko tam tikrą laiko tarpą; 4.1.2. nurodoma pažeidimo padarymo data, jei pažeidimas buvo pavienis veiksmas.
4.2. Nustatyto pažeidimo pobūdis	4.2. Žr. instrukcijos 14 punktą.
5. INFORMACIJA APIE NUSTATYTO PAŽEIDIMO IŠTAISYMĄ
5.1. Nustatyto pažeidimo ištaisymo terminas	5.1. Žr. instrukcijos 16 punktą.
5.2. Ar nustatytas pažeidimas ištaisytas (įskaitant termino pratęsimą) ir kokiu būdu?	5.2. Žr. instrukcijos 17 punktą.
6. INFORMACIJA APIE NUSTATYTĄ PAŽEIDIMĄ, KURIO IŠTAISYTI NEĮMANOMA
6.1. Su nustatytu pažeidimu, kurio ištaisyti neįmanoma, susijusios lėšos iš viso (litais) ir jų pasiskirstymas pagal finansavimo šaltinius:	6.1. Žr. instrukcijos 19 punktą.
6.1.1. Europos Sąjungos fondų lėšos (litais)

6.1.2. Lietuvos Respublikos valstybės biudžeto lėšos (litais)

6.1.3. privačios finansų inžinerijos priemonės valdytojo lėšos (litais)

6.1.4. kitos lėšos (litais)

7. SU NUSTATYTU PAŽEIDIMU, KURIO IŠTAISYTI NEĮMANOMA, SUSIJUSIŲ LĖŠŲ IŠSKAIČIAVIMAS IŠ TINKAMAI PANAUDOTŲ LĖŠŲ
7.1. Ketvirtinės (pusmečio) ataskaitos, kurioje išskaičiuotos lėšos, pateikimo data	7.1. Žr. instrukcijos 20 punktą.
7.2. Ketvirtinės (pusmečio) ataskaitos, kurioje išskaičiuotos lėšos, numeris

7.3. Ketvirtinėje (pusmečio) ataskaitoje išskaičiuotos lėšos iš viso (litais) ir jų pasiskirstymas pagal finansavimo šaltinius:

7.3.1. Europos Sąjungos fondų lėšos (litais)

7.3.2. Lietuvos Respublikos valstybės biudžeto lėšos (litais)

7.3.3. privačios finansų inžinerijos priemonės valdytojo lėšos (litais)

7.3.4. kitos lėšos (litais)

7.4. Metinės ataskaitos, kurioje išskaičiuotos lėšos, pateikimo data

7.5. Metinės ataskaitos, kurioje išskaičiuotos lėšos, numeris

7.6. Metinėje ataskaitoje išskaičiuotos lėšos iš viso (litais) ir jų pasiskirstymas pagal finansavimo šaltinius:

7.6.1. Europos Sąjungos fondų lėšos (litais)

7.6.2. Lietuvos Respublikos valstybės biudžeto lėšos (litais)

7.6.3. privačios finansų inžinerijos priemonės valdytojo lėšos (litais)

7.6.4. kitos lėšos (litais)

8. PASTABOS	8. Pateikiamos pastabos ir papildoma informacija, nurodant pranešimo formos punktą, pagal kurį ši informacija pateikiama.
9. PRIEDAI	9. Nurodomi prie pranešimo pridedami dokumentai, su įtariama nusikalstama veika susijusi informacija.

IV SKYRIUS

BAIGIAMOSIOS NUOSTATOS

24. Kontroliuojančiojo fondo valdytojas, finansų inžinerijos priemonės valdytojas visoms įgyvendinamoms finansų inžinerijos priemonėms kaupiamuoju būdu pildo vieną žurnalo formą.

25. Žurnalo formoje ir instrukcijoje nustatyti minimalūs informacijos apie pažeidimus registravimo reikalavimai. Kontroliuojančiojo fondo valdytojas, finansų inžinerijos priemonės valdytojas gali registruoti išsamesnę informaciją, pavyzdžiui, apie sprendimus dėl tolesnio įsipareigojimų finansų inžinerijos priemonės galutiniam naudos gavėjui vykdymo savomis lėšomis ir kita.

26. Pranešimą pasirašo kontroliuojančiojo fondo valdytojo arba finansų inžinerijos priemonės valdytojo vadovas arba jo įgaliotas asmuo ir darbuotojas, kuris atlieka pažeidimų kontrolieriaus funkcijas.

27. Pranešimo duomenys turi atitikti įtariamų finansų inžinerijos pažeidimų registravimo žurnalo duomenis.

28. Vadovaujančiosios institucijos, tvirtinančiosios institucijos, ministerijos, audito institucijos, Lietuvos Respublikos valstybės kontrolės, Europos Komisijos ir Europos Audito Rūmų atstovai turi teisę susipažinti su elektroninio ir (ar) popierinio žurnalo duomenimis bei pranešimo apie finansų inžinerijos pažeidimą duomenimis. Įtariamų finansų inžinerijos pažeidimų registravimo žurnalas ir pranešimai apie finansų inžinerijos pažeidimus saugomi Finansų inžinerijos priemonių administravimo ir finansavimo taisyklėse nustatyta tvarka.

____________________________________